ଓଡିଶା ପାଇଁ ଗୌରବ | Kanak News\nକନକ ବ୍ୟୁରୋଃ ସୁପ୍ରିମକୋର୍ଟର ବିଚାରପତି ଜଷ୍ଟିସ ଦୀପକ ମିଶ୍ର ଦେଶର ପରବର୍ତ୍ତୀ ପ୍ରଧାନ ବିଚାରପତି ଦାୟିତ୍ୱ ଗ୍ରହଣ କରିବାକୁ ଯାଉଛନ୍ତି । ବର୍ତ୍ତମାନର ପ୍ରଧାନ ବିଚାରପତି ଜଷ୍ଟିସ୍ ଜେ.ଏସ୍. ଖେହର ଆଜି ଅର୍ଥାତ ୨୦୧୭, ଅଗଷ୍ଟ ୨୭ ତାରିଖରେ ଅବସର ଗ୍ରହଣ କରୁଥିବା ବେଳେ ତାଙ୍କ ସ୍ଥାନରେ ଦାୟିତ୍ୱ ଗ୍ରହଣ କରିବେ ଜଷ୍ଟିସ ମିଶ୍ର ।\nଜଷ୍ଟିସ ମିଶ୍ର ୧୯୫୩, ଅକ୍ଟୋବର ୩ରେ ଖୋର୍ଦ୍ଧାର ବାଣପୁରଠାରେ ଜନ୍ମ ଗ୍ରହଣ କରିଥିଲେ । ବାଣପୁରସ୍ଥିତ ଗୋଦାବରୀଶ ବିଦ୍ୟାପୀଠରୁ ୧୯୬୯ରେ ମାଟ୍ରିକ ଏବଂ ରେଭେନ୍ସା ବିଶ୍ୱବିଦ୍ୟାଳୟରୁ ଇଂରାଜି ସମ୍ମାନରେ ସ୍ନାତକ ପାସ୍ କରିଥିଲେ । ରେଭେନ୍ସାରୁ ଇଂରାଜୀରେ ସ୍ନାତକୋତ୍ତର ପାସ୍ କରିଥିବା ଜଷ୍ଟିସ ମିଶ୍ର ମଧୁସୂଦନ ଆଇନ କଲେଜରୁ ୧୯୭୬ରେ ଏଲଏଲ୍.ବି. ଡିଗ୍ରି ହାସଲ କରିଥିଲେ । ୧୯୭୭, ଫେବ୍ରୁଆରି ୧୪ରେ ସେ ଆଇନଜୀବୀ ଭାବେ ଯୋଗ ଦେଇଥିଲେ । ସାମ୍ବିଧାନିକ, ଦେଓ୍ବାନୀ, ଫୌଜଦାରୀ, ରାଜସ୍ୱ ମାମଲା ସହିତ ଆର୍ବିଟ୍ରେସନ୍, ଚାକିରି, ବିକ୍ରିକର ସଂପର୍କିତ ମାମଲା ଓଡିଶା ହାଇକୋର୍ଟ ଓ ସର୍ଭିସ୍ ଟ୍ରିବୁନାଲରେ ପରିଚାଳନା କରିବାରେ ସେ ସିଦ୍ଧହସ୍ତ ଥିଲେ । ବହୁ ଅର୍ଦ୍ଧ-ସରକାରୀ ସଂସ୍ଥା, କର୍ପୋରେସନ୍ ଓ ଜାତୀୟକରଣ ବୀମା ସଂସ୍ଥାର ମାମଲା ସେ ପରିଚାଳନା କରୁଥିଲେ ।\nଜଷ୍ଟିସ ମିଶ୍ର ୧୯୯୧ରେ ରାଜ୍ୟ ଆଇନଜୀବୀ ପରିଷଦର ସଦସ୍ୟ ହୋଇଥିଲେ । ଏଥିସହିତ ହାଇକୋର୍ଟ ବାର୍ ଆସୋସିଏସନ୍ କାର୍ଯ୍ୟନିର୍ବାହୀ ପରିଷଦର ସେ ସଦସ୍ୟ ଥିଲେ । ରେଭେନ୍ସା କଲେଜରେ ଶ୍ରେଷ୍ଠ ବକ୍ତା ଭାବେ ତାଙ୍କୁ 'ବୋରାସମ୍ବର' ସମ୍ମାନରେ ସମ୍ମାନିତ କରାଯାଇଥିଲା । ତାଙ୍କୁ ମଧ୍ୟ ୧୯୭୪ରେ 'ଲିଟେରାରି ଚାମ୍ପିୟନ' ଆଓ୍ବାର୍ଡ ମିଳିଥିଲା । ସେତେବେଳେ ଜଷ୍ଟିସ ମିଶ୍ର ଲେଖିଥିବା ଦୁଇଟି ଓଡ଼ିଆ କବିତା ସଂକଳନ ଉଚ୍ଚ ପ୍ରସଂଶିତ ହୋଇଥିଲା । ନିଜ ଛାତ୍ରଜୀବନ ଓ ଓକିଲାତି ସମୟରେ ଜନହିତକର କାର୍ଯ୍ୟ କରୁଥିବା କେତେକ ସାମାଜିକ ଅନୁଷ୍ଠାନ ସହିତ ଜଷ୍ଟିସ ମିଶ୍ର ଜଡିତ ଥିଲେ ।
